google/wiki40b huggingface dataset:
Flekkengmåler

Utseende

En ganske liten (vingespenn 17 – 19 mm), slank, gråhvit måler. Forvingen har tre grå flekker ved bakhjørnet, disse er noen ganger grodd sammen til én stor flekk. Ellers har den flere mer eller mindre tydelige, mørke tverrbånd, disse kan være svarte og svært tydelige eller bleke og nesten usynlige. Litt foran midten av hver vinge er det en mørk flekk. Larven er lang og tynn, gråbrun, med en V-formet mørk flekk på hvert kroppsledd.

Levevis

Arten har larver som lever på hundekjeks (Anthriscus sylvestris) og gjeldkarve (Pimpinella saxifraga). Larvene er aktive gjennom vinteren og spiser i alle fall delvis visne plantedeler. De voksne målerne flyr fra slutten av juni til begynnelsen av september.

Utbredelse

Arten er utbredt over det meste av Europa, og forekommer også i Canada. I Norge er den funnet langs kysten til Rogaland.
Pentonville fengsel

Pentonville fengsel (formelt HM Prison Pentonville, uformelt omtalt som kun «The Ville») er et fengsel i Islington i det nordlige London, administrert av HM Prison Service. Det er kategorisert som med middels sikkerhet (kategori B/C). Fengslet er på tross av navnet ikke lokalisert i området Pentonville, men lengre nord ved veien Caledonian Road i området Barnsbury. Pentonville har kapasitet på 1256 fanger per 31. august 2017.
Pentonville ble etablert ved lovvedtak i parlamentet, bygget i 1842 og mottok sine første fanger den 21. desember 1842. Det var det første med radiell, stjerneutforming og mer enn 60 andre britiske fengsler og enda flere ellers i verden etterlignet denne utformingen. Det var den innflytelsesrike fengseladministratoren Joshua Jebb som utformet tegningene, inspirert av Jeremy Benthams panoptikon-konsept. Pentonville var også unik i å være etablert særskilt for rehabilitering som hadde som mål reformere fangene før de ble forvist til Australia. Utformingen av fengselet fortsatt i stor grad uendret og det feiret sitt 175-årsjubileum den 21. desember 2017.

Historie

Det første moderne fengselet i London var Millbank fengsel, som åpnet i 1816. Det hadde individuelle celler for 860 fanger, og myndighetene mente at forholdene der var tilfredsstillende. De startet derfor byggingen av flere fengsler for å huse det stadig økende antall fanger, en økning forårsaket av at man hadde avskaffet dødsstraff for en rekke forbrytelser og at transportering ble brukt i stadig mindre grad.
Parlamentet gjorde to vedtak som åpnet for byggingen av Pentonville som fengsel for fanger som var dømt til transportering og ventet på utreise. Byggingen startet 10. april 1840, og det stod ferdig to år senere. Den totale kostnaden var 84 186 pund 12s 2d.
I henhold til panoptikon-konseptet ble det bygget med en sentralhall med fem fløyer som strekker seg ut fra denne. Alle fløyer er synlige for voktere som står i midten. Den opprinnelige planen hadde 520 eneceller som var 3,9 m lange, 2,1 m brede og 2,7 m høye. Forholdene var langt bedre enn i gamle fengsler som Newgate. Alle fanger ble satt i arbeid med for eksempel utbedring av tau og veving. Pentonville ble et modellfengsel, og 54 andre ble bygget i Storbritannia etter samme design de neste seks årene. Botsfengselet i Oslo ble bygget etter dette prinsippet som det eneste i sitt slag i Norge.
Da Newgate ble nedlagt i 1902 ble dødsdømte fanger overført til Pentonville, og henrettelser ble utført der inntil dødsstraffen ble avskaffet i Storbritannia. Egne celler ble konstruert for de dødsdømte, og det ble laget et henrettelsesrom hvor galgen fra Newgate ble plassert.
Den siste henrettelsen i fengslet fant sted 6. juli 1961.
Pleuritt

Pleuritt (skrives òg plevritt), eller lungehinnebetennelse, er en betennelse i lungehinnen som kan føre til smertefullt åndedrett og andre symptomer. Pleuritt kan skyldes flere ulike smittsomme og ikke-smittsomme sykdommer. Pleuritt deles inn i tørr og våt pleuritt, skillet skapes av om det er betennelsesvæske eller ikke mellom hinnene. Den tørre varianten er mest smertefull, fordi hinnene ikke kan gli fritt i forhold til hverandre. Ved hjelp av et stetoskop kan man som regel høre en pleuritt som en gnidningslyd over lungene, gnindningslyden er mest fremtredende ved en tørr pleuritt.
Olpersa-øya

Olpersa-øya (også skrevet Ole-Persøy og Ola-Persøy) er en holme som ligger i Saltværsleia ved Yttre-Vettøysundet utenfor Brennsund i Steigen kommune.
Et skjær ved Ole-Persøy har navnet Uranusgrunnen etter at D/S «Uranus» fra Det Bergenske Dampskibsselskap grunnstøtte her for sydgående i desember 1889. I 1892 opprettet fyrvesenet en fyrlykt på Ole-Persøy.
Holmen ble i 1900 solgt fra gården Brennsund til Norges fyrvesen for 400 kroner med navnet Ole-Persø. I 1902 etablerte fyrvesenet en forbedret fyrlykt i et lite jernhus på søyler, på holmens nordøstre pynt. Fyrlykten ble vedlikeholdt av tilsynsmann Kornelius Johansen som oppholdt seg på holmen i perioder. Kystverket vedtok 1. januar 1990 Ola-Persøy som godkjent skrivemåte for fyrlykten. Statens kartverk vedtok 22. september 2004 Olpersa-øya som godkjent skrivemåte for holmen.
Neopsammodius

Utseende

Små (2,7 - 3,8 millimeter), avlange, blanke, brunlige til svarte gjødselbiller. Oversiden er kraftig punktert, dekkvingene hvelvede med kraftige punktstriper. På pronotum danner punktene gjerne fordypede furer. Hodet er noe innbuktet foran.

Levevis

I alle fall noen av artene kommer til lys om natten.

Utbredelse

Slekten er utbredt i Nord- og Mellom-Amerika.
Stoksund kirke

Nåværende kirke

I 1820 ble det vurdert å reparere den daværende kirken, men den ble vurdert som så forfallen at det måtte bygges ny. Dessuten var tomten brannfarlig. Departementet fikk tegninger til ny kirke fra bergråd Chr.A. Collett som var konsulent for departementet i spørsmål om kirkebygg. Colletts tegninger var basert på et innsendt forslag med ukjent opphavsmann. Etter Colletts tegning skulle det oktogonale bygget være 14 meter langt og 11 meter bredt, noe han mente passet for en laftet tømmerbygning. Midt på taket skulle det være et firkantet klokkehus understøttet av fire søyler i kirkerommet.
Byggingen tok til i 1824. Bygget ble oppført i laftet tømmer og ble utformet som en svakt langstrakt åttekant. Langveggene mot nord og sør var 7 meter, mens de øvrige veggene i åttekanten var 5 meter lange. Alteret var plassert i den østlige delen av det oktogonale rommet som hadde 120 sitteplasser. Taket hadde teglstein. Kirken ble innviet 10. juli 1825 av biskop Peter O. Bugge selv om innredningsarbeidet ikke var ferdig. I 1880-årene var det ønske om å utvide kirken som var for trang for menigheten. Sommeren 1885 ble bygget utvidet med firkantede korsarmer i bindingsverk mot nord og sør, samtidig fikk bygget inngangspartier i tilbygg, bygget fikk nye og større vinduer. I 1885 ble alteret flyttet inn i den nordre korsarmen. Endringene i 1885 var planlagt av arkitekt O.F. Ebbell. På 1950-tallet var bygget forfallent og arkitekt John Tverdahl utarbeidet planer for restaurering. Ved restaureringen i 1954-1955 ble tilbyggene fra 1885 revet. Ny korsarmer (nord-sør) i laftet tømmer fikk samme form som korsarmene fra 1885, mens den østlige veggen på oktogonene fikk et tilbygg for sakristi. Alteret ble flyttet tilbake til opprinnelig plassering. Seks av oktogonens vegger fra 1825 er bevart samt klokkehusest konstruksjon og søylene som understøtter tak og klokkehus.
Kirken fikk et digitalt Allen-orgel i 2005, dette orgelet har 29 stemmer, samt flere spesialregister (klokkespill og solostemmer).

Tidligere kirker

Den forrige kirken var en liten bygning av tømmer oppført omkring 1643 i Y-form.
Fylkesvei 2256

Fylkesvei 2256 går mellom Storkvennan og Vingelen i Tolga kommune. Veien er 5,1 km lang.
Frem til 2019 hadde veien betegnelsen fylkesvei 730.
Steven Vincent Taylor

Klubbfotball

Newcastle United FC
Tidligere i karrieren var Taylor innom Wycombe Wanderers på lån. Han har representert England på skoleguttnivå og U21-nivå.
25. mars 2004 gjorde Taylor sin debut for Newcastle, tilogmed sin internasjonale debut. Den kom i UEFA-cupkampen mot RCD Mallorca, der Newcastle vant 3-1. Taylor var innbytter for Andy O'Brien. Han debut i Premier League, kom 28. mars mot Bolton Wanderers FC. Hans første mål for Newcastle kom i en kamp mot Celta Vigo 23. november 2006 i UEFA-cupen. Det blei seiersmålet i en kamp Newcastle vant 2-1. Hans første mål i Premier League, kom i en 3-1 seier over Blackburn Rovers 9. desember samme år.
Taylor ble høsten 2007 også koblet til en mulig overgang til Liverpool, Tottenham og Chelsea FC.

Landslagsspill

17. august 2007 ble Taylor tatt ut i landslagstroppen for England i en vennskapskamp mot Tyskland. Taylor spilte ikke i kampen.

Trivia

Selv om han er født i London, flyttet familien hans til Whitley Bay da han bare var et par måneder gammel. Han vokste opp som Newcastle-supporter. Han gikk på Valley Gardens Middle School, og deretter på Whitley Bay High School. Akkurat slik som hans tidligere medspiller i Newcastle United, Peter Ramage.
Jozantepper

Jozantepper (farsi: قالی جوزان) er tilvirket i området rundt landsbyen Jozan - også transkribert Josan nær Malayer i provinsen Hamadan i Iran. Jozantepper er kvalitetstepper av sarouktype, ofte med design typisk for sarouktepper fra tidlig 1900-tall. Jozantepper kalles ofte i handelen for Jozan Sarouk eller Malayer Sarouk. Etterhvert er det blitt vanlig å gradere dem slik at de fineste er merket Jozan og de øvrige Malayer.
De er vevd med dobbelt innslag, på bomullsunderlag.
Dryoctenes

Utseende

En middelsstor, kraftig, lyst gråbrun trebukk. Antennene er kraftige innerst, tynne i spissen, noe kortere enn kroppen hos hunnen og rundt en og en halv gang så lange som kroppen hos hannen. Pannen har et par litt uregelmessig formede, svarte flekker. Pronotum er omtrent sekskantet, mye bredere enn langt, med en kraftig, utstående tann på hver side. Midtfeltet er vanligvis svart, denne svarte flekkens form er ganske varierende. Dekkvingene har markerte, rundede "skuldre" og er jevnt tilsmalnende bakover, med to fine, opphøyde lengderibber og to noe uregelmessige, ofte avbrutte, svarte tverrbånd.

Levevis

Larvene lever i død ved.

Utbredelse

Arten er vidt utbredt i Mellom- og Sør-Amerika.
Abby Elliott

Privatliv

Abby er datter av komikeren og skuespilleren Chris Elliott og hans kone Paula Niedert Elliott, som møttes da de begge jobbet hos Late Night with David Letterman. Chris jobbet som tekstforfatter og skuespiller, mens Paula jobbet som «talent booker» for programmet. I et intervju med David Letterman den 17. februar 2010 fortalte Abby at hun ble unnfanget i Los Angeles etter at faren hennes var med på å vinne en Emmy-pris i kategorien «Outstanding Writing in a Variety or Music Program» for Late Night with David Letterman. Den 17. juni 1987 annonserte David Letterman i programmet Late Night with David Letterman at to av programmets medarbeidere, Chris Elliott og hans kone Paula Niedert Elliott, hadde fått datteren Abby dagen før.  
Abby har også en søster som heter Bridey.
Abbys bestefar er Bob Elliott, best kjent fra komikerduoen Bob and Ray. Også han har deltatt i Saturday Night Live flere ganger.
Stavanger 2013

Stavanger 2013 var en speiderleir på Madla utenfor Stavanger. 
Leiren fant sted mellom 6. juli til 13. juli 2013 og ble arrangert av Norges speiderforbund. 
Mottoet til leiren er «Ganske imponerende» og leirens kjennemerke var et over 30 m høyt tårn bygd av tremaster, tau og treplugger. Leiren var den første speiderlandsleiren med trådløst internett i nesten alle deler av leirområdet og med leirsang på engelsk.
Stavanger 2013 blir den 9. landsleiren som Norges speiderforbund arrangerer. Det var omtrent 10000 deltakere på leiren.
Istidskreps

Istidskreps er en gruppe krepsdyr som har en spredt utbredelse i de tidligere nedisede områdene i det nordlige Europa og Nord-Amerika. En antar at de var vanligere i perioden med store bredemte innsjøer ved slutten av siste istid, og at de nå lever som relikter i dype og kalde innsjøer. 
Den svenske forskeren Sven Lovén påviste i 1860 at det i Vänern og Vättern forekommer krepsdyr som er nært i slekt med, eller identiske, med marine arter. Han mente at det kunne forklares med at havarmer var blitt avskåret fra havet, slik at de var blitt til innsjøer.
Slike krepsdyr er seinere også funnet i andre innsjøer under marin grense i Nord-Europa. Det dreier seg om seks arter av storkreps: tre amfipoder, to mysider og én isopod. Alle disse artene finnes i Norge, unntatt den opptil 7 cm lange isopoden Saduria entomon. I tillegg regnes ofte minst to arter av hoppekreps til gruppen. Også i Nord-Amerika finnes det ishavskreps, men det dreier seg her delvis om andre arter, for eksempel Diporeia.
Vekten av innlandisen presset jordskorpen ned slikt at havet rett etter istiden dekket store områder som i dag er tørt land. Landhevningen har ført til at havet har trukket seg tilbake. Ideene fra 1800-tallet om at istidskrepsene er «ishafsdjur» og «marin-glaziale Relikte» er erstattet med ny viten om evolusjonært opphav, spredningshistorie og økologiske krav hos disse dyrene. Nåtidens forskere mener likevel at det viktigste punktet i teorien er riktig, nemlig at utbredelsen skyldes at istidskrepsene spredte seg gjennom områder med stillestående vann ved istidens slutt.
De nærmeste slektningene til istidskrepsene finnes i arktiske kystfarvann. Det eneste unntaket er firetornet istidskreps (Pallasiola quadrispinosa), som er en ren ferskvannsart og som har sine nærmeste slektninger i Bajkalsjøen.
Under isavsmeltningen var Østersjøen i flere perioder en ferskvannssjø. Skagerrak var sterkt påvirket av ferskvann fra Østersjøbassenget, og de norske innsjøene med istidskreps var fjordarmer med fersk- eller brakkvann. Høy temperatur, konkurranse og predasjon har fortrengt ishavskrepsene fra grunne innsjøer. I Norge finnes istidskrepsene på Østlandet, spesielt i Østfold, Akershus og sørøstre deler av Hedmark, og på Jæren. En ferskvannsstrøm kan ha hjulpet dem med å spre seg til Jæren. Ferskvannsfiskene sik og lagesild har tilsvarende isolerte forekomster på Jæren.
Også andre dyregrupper har relikte former i nordeuropeiske innsjøer, for eksempel fisker som hornulke, krøkle, røye og laks. I Saimaa og Ladoga lever den arktiske ringselen. Faunaen i Østersjøen har også et relikt preg, med flere istidskrepser, hornulke og ringsel. Selv i Det kaspiske hav er det et innslag av arter med nære slektninger i arktiske strøk. Her lever krepsdyrene Gammaracanthus caspius, Monoporeia microphthalma og fire Mysis-arter, sammen med kaspisel og siken Stenodus leucichthys.
Heteropterygidae

Utseende

Forholdsvis store og kraftige spøkelsesinsekter, vanligvis brune på farge. De kan være vingeløse eller ha fullt utviklede vinger. Antennene er lange og trådformede. Kroppen er markert piggete, også beina, som er relativt kraftige. Som vanlig for spøkelsesinsekter er hunnen mye større og tyngre enn hannen.

Levevis

Som andre spøkelsesinsekter er de planteetere som kryper langsomt rundt i vegetasjonen, godt vernet av sin utmnerkede kamuflasje.

Utbredelse

Familien er utbredt i Sørøst-Asia (vestover til Sri Lanka) og Australia, med hovedtyngden av artene i Indonesia.
Apocoptoma

Utseende

En middelsstor, avlang, gråbrunlig trebukk. Pronotum er sylindrisk og mye smalere enn dekkvingene, som har markerte, stumpvinklede "skuldre" og en mørkbrun flekk i spissen. Antennene er noe lengre enn kroppen.

Utbredelse

Arten lever i det østlige Brasil.
Laugstol Bruk

Laugstol Bruk i Skien ble startet i 1873 av  H.C. Hansen, Nils Kittilsen og Gunnar Knudsen, bedriften produserte tremasse og lå innerst i Hjellevannet (Døleviken). 
Laugstol Bruk var Norges første elektrisitetsverk i 1885. Det ble da installert en francisturbin for elektrisitetsproduksjon ved bruket og man begynte med levering av elektrisk kraft til abonnenter. Formålet med elektrisitetsverket var i utgangspunktet å skaffe bedre og mindre brannfarlig lys i egen bedrift. Her ble den elektriske glødelampen introdusert i Norge.
Laugstol Bruk var et vannkraftverk som utnyttet høydeforskjellen mellom Hjellevannet og Bryggevannet i Skien.
(202421) 2005 UQ513

Klassifisering

2005 UQ₅₁₃ har en perihelium på 37,3 AE. Minor Planet Center (MPC) klassifiserer den som en cubewano mens Deep Ecliptic Survey (DES) klassifiserer den som ScatExt. Selv om den dynamisk sett ville ha vært en god kandidat som medlem av Haumea-familien, gitt dens røde spektrum, så er den ikke det.

Avstand

2005 UQ₅₁₃ befinner seg 48,6 AE fra solen. Den vil nå sitt perihelium rundt 2123. Himmellegemet har blitt observert 59 ganger i løpet av 12 opposisjoner med precovery-bilder tilbake til 1990.
Fylkesvei 3590

Fylkesvei 3590 går mellom Hisøy kirke og Rennebakken (Kolbjørnsvik) i Arendal kommune. Veien er 2,2 km lang.
Frem til 2019 hadde veien betegnelsen Fylkesvei 214.
Merket av fengslet

Innspillingsfakta

Filmen ble spilt inn fra 11. mai til slutten av mai 1939.

Fakta om filmen

Arbeidstitlene til denne filmen var Dames og Convicted Women. Den har også blitt kritikeranmeldt under tittelen Forgotten Woman.
Paucalis

Paucalis brukes for å referere til et fåtall av klart forskjellige ting, skjønt grensa for hvor "få" går, er svært uklar. I mange av språkene er det mellom to og sju, men det finnes også tilfeller der denne formen brukes for 20.

Bayso

I språket bayso refererer paucalis til et antall individer fra to til omkring seks. Paucalisformen finnes i substantivene, men ikke i pronomenene. Dette språket er også blant unntakene fra nummerhierarkiet ettersom det har paucalis, men ikke dualis .
Agia Napa

Strender

Nissi-stranda er blitt beskrevet som «folkestranda». Vest for byens sentrum ligger Makronissos-stranda, 4 km unna. Øst for sentrum ligger Konnos-stranda, 4 km unna. Stranda til Fig Tree-bukta er en mil nordøst for byens sentrum.
A Guy Is a Guy

«A Guy Is A Guy» er en populærmusiksang, skrevet av Oscar Brand, som ble publisert i 1952.
Den har sin opprinnelse i en britisk sang «I Went to the Alehouse (A Knave Is a Knave)» og daterer seg til 1719. Under den andre verdenskrig sang soldater en vågal sang basert på «A Knave Is a Knave» med tittelen «A Gob Is a Slob». Oscar Brand renset opp teksten og skrev denne sangen basert på den.
Den best kjente versjonen er med Doris Day, Paul Weston orchestra. Innspillingen ble gjort 7. februar 1952 og utgitt av Columbia Records med katalognummer 39673. Den andre siden var «Who Who Who».
Sangen ble også spilt inn på plate av Ella Fitzgerald i 1951 og av den australske sangeren June Miller with Les Welch and his orchestra i mai 1952.

Norsk versjon

Erik Diesen har skrevet en norsk tekst. Den norske tittelen er «En mann er en mann».

Listeplassering

Doris Days versjon kom på Billboard Best Sellers In Stores-listen 7. mars 1952 og lå der i 19 uker med nummer fire som høyeste plassering. (Ifølge noen kilder nådde den nummer én på listen).
Fylkesvei 6820

Fylkesvei 6820 (Fv6820) i Trøndelag går mellom Kvamme og Ulvik i Frosta kommune. Veien er 4,1 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 62 (Nord-Trøndelag).
Uværet i California i januar 2008

Uværet i California i januar 2008 begynte da stort snøfall, regnvær og sterke vinder slo inn over den vestlige kysten av California, fra og med 5. januar 2008. Stormen var den sterkeste som California har blitt utsatt for i nyere tid.

Forløp

En sterk kaldfront asasosiert med en intens storm vest for kysten av California, bevegde seg østover mot og forbi California-kysten, og bevegde seg etterhvert sakte sørover over det sentrale av California.

Skader og konsekvenser

Flyavganger fra San Francisco ble avlyst. Vindene nådde 80 mph eller mere, og kuttet strømmen til mere enn 1,2 millioner innbyggere i California. Stormen har resultert i stengingen av ski-utfartssteder, veltet trær og forårsaket leiskred så langt. Motorveiene fra Sacramento til San Francisco ble stengt til de ble ryddet for gjenstander som blokkerte veiene og stormen stilnet. Været ble indirekte skyld i 196 kræsjer på to dager. Obligatorisk evakuering ble beordret i Orange County i det sørlige California, fra områdene Modjeska og Silverado. I Kern County sa meteorologene at mere regn ville komme, enn i hele det foregående året, kommunens tørreste siden 1961.
Så masse som 3 meter med snø ble ventet i Sierra Nevada, mens store kjøretøy ble forbudt å krysse San Franciscos Golden Gate bridge, der vindkastene kom opp i 90km/h, og en forventet bølger på 9 meter.
Nabostaten Nevada fikk også føling med stormen da en vegg i en av kanalene i the Truckee Canal nær Fernley ga etter og slapp løs en flom som rammet så mange som 800 hjem og samtlige 3500 innbyggere i Fernley, som ble tvunget til å evakuere.
Minst fire mennesker ble drept, inkludert to i California og to i Oregon på grunn av fallende grener eller trær, trakkuhell og flom.
Qarajaq Isfjord

Qarajaq Isfjord (grønlandsk: Ikerasaup Suvdlua) er en fjord i Uummannaq kommune på vestkysten av Grønland.
Fjorden er 50 km lang.
Wanyan Agūda

Wanyan Agūda (tradisjonell kinesisk: 完顏阿骨打; forenklet kinesisk: 完颜阿骨打; hanyu pinyin: Wányán Āgǔdǎ; 1. oktober 1068-19. september 1123), også stavet Akutta, kinesisk navn Wányán Mín (完顏旻), også kjent ved sitt tempelnavn keiser Tàizǔ av Jīn (金太祖; Jīn Tàizǔ) var en høvding for den jursjenske Wanyan-klanen som ble den første keiseren av Jīn-dynastiet fra 28. januar 1115 til sin død 19. september 1123. Han var den yngre broren til Wanyan Wuyashu, som ledet Wanyan klanen fram til sin død i 1113, da Agūda overtok denne stillingen.
Erichius fairmairii

Utseende

En nokså liten (13 - 18 millimeter), avlangt oval, litt flat, matt svart hjortebille. Hannens mandibler er noe kortere enn hodet og har en kraftig, firkantet tann på undersiden. Hodet har en tann på hver side nær bakkanten, fasettøynene er ganske små. Pannen er bredt, U-formet innbuktet foran. Oversiden er kledt med brunoransje skjell, tettest langs ytterkantene. Pronotum og dekkvinger er grovt og tett punkterte, i alle fall i midten. Pronotum kan ha litt vage, opphøyde lengderibber.På beina er lårene svarte.

Levevis

Artene mangler flygevinger og kan ikke fly. Den lever i skog.

Utbredelse

Arten er utbredt i Chile og Argentina.
Gauldalen

Gauldalen i Trøndelag er et av de lengste dalførene i Norge. 
Dalen følger elva Gaula som kommer fra vannet Gaulhåen i fjellet mellom Ålen og Tydal, ikke langt fra Kjøli gruve og Stugudalen. Elva renner forbi Reitan stasjon  på Rørosbanen og videre gjennom Holtålen, Midtre Gauldal og Melhus kommuner. Elva renner ut i Trondheimsfjorden ved Gaulosen. Gaula er kjent som en god lakseelv.
I middelalderen gikk et ras ved Hage bru, like nord for Støren, som demmet opp elva og skapte en flodbølge nedover dalen da rasdemningen brast.

Distrikt

Gauldalen distrikt omfatter de fire kommunene Melhus, Midtre Gauldal, Holtålen og Røros, med et samlet areal på 5 721 km² og 28 327 innbyggere (1. juli 2009). De største tettstedene er Melhus, Støren og bergstaden Røros.
Under den gamle Frostatingsloven utgjorde området det uttrønderske fylket Gauldølafylke.
Kopparberg

Kopparberg er et tettsted i Örebro län i landskapet Västmanland i Sverige. Det er administrasjonssenter i Ljusnarsberg kommune. I 2010 hadde tettstedet 3 016 innbyggere.
Kopparberg er et tidligere gruvesamfunn i Bergslagen. Den siste sulfidmalmgruven ble nedlagt i 1975. I dag er det flest sysselsatte i det offentlige, mens den største private arbeidsgiveren er Kopparbergs Bryggeri med over 100 ansatte i Kopparberg.
Algebraisk geometri

Algebraisk geometri er en gren av matematikk som studerer geometriske objekter som har algebraisk struktur. Vanligvis er det kurver, flater og høyere dimensjonale rom som lokalt kan beskrives ved polynomligninger.  Derfor er algebraiske funksjoner av stor viktighet. For systemer av polynomlikinger i flere variabeler er løsningsmengdene ofte mer kompliserte, og det som regel ikke mulig å gi eksakte løsninger. Algebraisk geometri anvender abstrakt algebra, spesielt ringer og kommutativ algebra, topologi og kompleks analyse for å beskrive den geometriske strukturen bak slike løsninger. 
Grenen har en sentral plass i moderne matematikk og har flere bruksområder som blant annet kompleks analyse, topologi og tallteori. Et eksempel er Andrew Wiles bevis for Fermats siste sats som benytter seg av teknikker fra algebraisk geometri om elliptiske kurver.
Begrepet «algebraisk geometri» er første gang kjent brukt fra 1821, i Cambridge Problems.